钦定古今图书集成/理学汇编/字学典/第084卷 > 《姜尧章续书谱》 > 《总论》
## 钦定古今图书集成/理学汇编/字学典/第084卷 > 《姜尧章续书谱》 > 《总论》

真、行、草书之法，其源出于虫篆、八分、飞白、章草等。圆
劲古淡则出于虫篆，点画波发则出于八分，转换向
背则出于飞白，简便痛快则出于章草。然而真草与
行各有体制，欧阳率更、颜平原辈以真为草，李邕、李
西台辈以行为真。亦以古人有专工正书者，有专工
草书者，有专工行书者。信乎其不能兼美也。或云：“草
书千字，不抵行书十字，行书十字，不抵真书一字。”意
以为草至易而真至难，岂真知书者哉？大抵下笔之
际，尽仿古人，则少神气；专务遒劲，则俗病不除。所贵
熟习兼通，心手相应，斯为妙矣。白云先生、欧阳率更
《书诀》，亦能言其梗概，孙过庭论之又详，皆可参稽之。